แรงขายลดเสี่ยงฉุด SET ไหลต่อ! จ่อหลุดแนวรับ 1,600 จุด
แรงขายลดเสี่ยงฉุด SET ไหลต่อ 19 จุด จ่อหลุดแนวรับ 1,600 จุด รับปัจจัยกดดันจากความวิตก "เฟด" เร่งขึ้นดอกเบี้ยถึง 0.75% ในการประชุมเดือนหน้า พร้อมจับตาตัวเลข “เงินเฟ้อ” สหรัฐฯ เดือนเม.ย.พุธนี้
SET ไหลต่อ 19 จุด จ่อหลุดแนวรับ 1,600 จุด รับปัจจัยกดดันจากความวิตก "เฟด" เร่งขึ้นดอกเบี้ย พร้อมจับตาตัวเลข “เงินเฟ้อ” สหรัฐฯ เดือนเม.ย.พุธนี้
9 พ.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 11:17 น. อยู่ที่ระดับ 1,610.50 จุด ลดลง 19.08 จุด หรือ 1.17% สูงสุดที่ระดับ 1,609.76 จุด ต่ำสุดที่ระดับ 1,624.26 จุด ด้วยมูลค่าการซื้อขาย 27,154.45 ล้านบาท
โดยบล.ไทยพาณิชย์ ระบุในบทวิเคราะห์ (9 พ.ค.2565) คาด SET ยังปรับตัวลงได้ต่อ โดยมีปัจจัยกดดันจากความกังวลว่าเฟดจะเร่งขึ้นดอกเบี้ยถึง 0.75% ในการประชุมเดือนหน้า เพื่อชะลอเงินเฟ้อในระดับสูง ซึ่งติดตามตัวเลขเงินเฟ้อสหรัฐประจำเดือนเม.ย.ในวันพุธนี้ด้วย ที่คาดมีอิทธิพลต่อมุมมองของตลาดต่อไป สำหรับการขึ้นดอกเบี้ยของเฟด ด้าน SET มีแนวรับถัดไปที่ 1615 และ 1600 จุด ตามลำดับ ส่วนกรอบบนถูกจำกัดที่แนวต้าน 1640-1650 จุด
ทั้งนี้ในช่วงสั้นมอง SET ยังมี Downside โดยภาพการลงทุนยังถูกกดดันจากความเสี่ยงภายนอกเป็นสำคัญขณะที่ในประเทศไร้ปัจจัยหนุนใหม่ กลยุทธ์ลงทุนจึงแนะนำ “รอจังหวะซื้อเมื่ออ่อนตัว” ในหุ้นเชิงรับที่มีคุณภาพ และ/หรือ มีปัจจัยบวกเฉพาะ